als_Latn dik_Latn sag_Latn
Konferenca Finale e Projektit SEED
Më 05 tetor 2012, në Taormina të Siçilisë, Itali, u zhvillua Konferenca Finale e SEED. Në këtë takim morën pjesë Drejtorët e Përgjithshëm të të gjithave Administratave Doganore të përfshira si Mali i Zi, Serbia, Maqedonia, Bosnja dhe Hercegovina, Kosova si dhe Drejtori i Përgjithshëm i Administratës Shqiptare, z. Flamur Gjymishka.
Projekti SEED (Sistemi Elektronik i Shkëmbimit Sistematik të të Dhënave), është projekt i financuar nga BE dhe implementuar me sukses nga Administrata Doganore dhe e Monopoleve të Italisë. Ky projekt mundëson shkëmbimin në kohë reale të të dhënave midis Administratave Doganore të shteteve të cilat kanë nënshkruar marrëveshje të asistencës së përbashkët administrative.
Ky projekt është i ndarë në dy Faza. Në Fazën I janë nënshkruar marrëveshjet mbi shkëmbimin e të dhënave elektronike nëpërmjet sistemit SEED midis:
- Administratës Doganore të Republikës së Shqipërisë dhe Republikës së Maqedonisë (nënshkruar më 29.09.2010, në Durrës, Shqipëri);
- Administratës Doganore të Republikës së Shqipërisë dhe Administratës Doganore të Republikës së Malit të Zi (nënshkruar më 29.09.2010, në Durrës, Shqipëri);
- Administratës Doganore të Republikës së Shqipërisë dhe Administratës Doganore të Republikës së Kosovës (nënshkruar më 11.01.2011, në Prishtinë, Kosovë).
Aktualisht Administrata Doganore e Shqipërisë shkëmben të dhëna për kamionë të ngarkuar me Maqedoninë dhe Kosovën, si edhe kamionë të ngarkuar dhe bosh me Malin e Zi.
Faza e dytë e projektit SEED:
Në kuadër të SEED Faza 2 janë nënshkruar marrëveshjet mbi shkëmbimin e të dhënave elektronike nëpërmjet sistemit SEED midis:
- Administratës Doganore të Republikës së Shqipërisë dhe Republikës së Maqedonisë (nënshkruar më 31.05.2012, në Tiranë, Shqipëri);
- Administratës Doganore të Republikës së Shqipërisë dhe Administratës Doganore të Republikës së Kosovës (nënshkruar më 18.06.2012, në Prishtinë, Kosovë);
- Administratës Doganore të Republikës së Shqipërisë dhe Administratës Doganore të Republikës së Malit të Zi (nënshkruar më 07.09.2012, në Tiranë, Shqipëri).
Në këtë fazë ka filluar shkëmbimi i të dhënave për Deklaratat e Eksportit dhe Tranzitit me Administratat Doganore të Malit të Zi dhe Maqedonisë.
Me Palën Malazeze ka filluar gjithashtu edhe shkëmbimi i informacionit për kamionët bosh dhe është menduar fillimi i shkëmbimit me Administratën Doganore të Maqedonisë.
Ndërkohë është duke përfunduar puna për fillimin e shkëmbimit të TIR me të gjitha Administratat Doganore me të cilat është nënshkruar marrëveshja.
Vlerësim i bashkëpunimit
Asistenca e ofruar ka ndihmuar në parandalimin dhe zbulimin e rasteve me shkelje doganore dhe penalizmin e autorëve të përfshirë në ato. Bashkëpunimi ka qenë korrekt. Kërkesave iu është kthyer përgjigje në një kohë të shpejtë dhe janë shoqëruar me dokumentacionin përkatës. Secila palë ka informuar me iniciativë palën tjetër sa herë që ka konstatuar raste për të cilat ka elementë të dyshohet se mund të kryejnë një shkelje doganore në vendin tjetër.
Lidhur me fazën e dytë të SEED e cila është implementuar në fillim të shtatorit duhet të theksojmë se është një arritje e rëndësishme për Analizën e Riskut, pasi në këtë fazë është mundësuar dhe shkëmbimi automati i të dhënave.
Përfundimet e kësaj Konference ishin:
- Administratat Përfituese njohën arritjet e të gjitha objektivave të planifikuara për projektin SEED;
- Administratat Përfituese njohën që software SEED në Fazën 2 nga ana teknike është zhvilluar sipas qëllimit dhe funksionalitetit të kërkuar nga Kërkesat e Përdoruesve dhe Specifikimet Funksionale;
- Administratat Përfituese duhet të promovojnë dhe përmirësojnë më tej përdorimin operacional të sistemit SEED duke shkruar dhe miratuar udhëzime operacionale për të gjitha nivelet e përdoruesve;
- Në vijim të aspektit të forcimit të zbatimit të ligjit, Administratat Përfituese duhet të promovojnë Lehtësimin e Tregtisë nga aspekti i sistemit SEED.
- Në rast interesi të zgjerimit të fushës së platformës SEED, Bashkimi Evropian inkurajon Administratat Përfituese tu afrohen Koordinatorëve Kombëtar për IPA dhe nëpërmjet Strategjive Sektoriale të kandidojnë për projekte.
Në përfundim të kësaj konference të rëndësishme u ra dakord që ky projekt të vazhdojë më tej me Projektin e Mirëmbajtjes ku vëmendje e veçantë do të vihej tek:
- Forcimi i dërgimit të të dhënave;
- Përmirësimi i seteve të të dhënave.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn